Олимпиадэ-2016-м лIыгъэшхуэ къыщызыгъэлъэгъуа спортсмен Джэду Iэниуар Iэ щиIэтащ езыр къыщалъхуа Псыгуэнсу къуажэм
Рио-де-Жанерэ щекIуэкIа Олимпиадэм и лIыхъужь Джэду Iэниуар фокIадэм и 18-м екIуэлIащ езыр щалъхуа Псыгуэнсу къуажэм къыщызэIуаха хэхыпIэ участкэм.
«Къэбэрдей-Балъкъэрым и щIалэгъуалэм Iэ яIэт!» республикэ жылагъуэ зэщIэхъееныгъэм и лIыкIуэ спортсмен цIэрыIуэм Урысей Федерацэм и Федеральнэ Зэхуэсым и Къэрал Думэм и ебланэ хэхыгъуэм и депутатхэм папщIэ Iэ щаIэтыну махуэм и япэ къихуэу республикэм ис щIалэхэмрэ хъыджэбзхэмрэ къыхуриджащ хэхыныгъэм жыджэру хэтыну. А зэщIэхъееныгъэм и унафэщIхэм яхэтщ дзюдомкIэ олимп чемпион Мудрэн Беслъэн, Iэпщэрыбанэ зэзауэмкIэ спортсмен лъэщ Туменов Альберт, журналист, жылагъуэ лэжьакIуэ цIэрыIуэхэр.
